กรมอนามัย ชวนนักท่องเที่ยวร่วมดูแลสิ่งแวดล้อม ช่วยกันคัดแยก ลดปริมาณขยะ ในแหล่งท่องเที่ยว ทั้งทะเล น้ำตก ภูเขา ป้องกันขยะล้น เพื่อสิ่งแวดล้อมที่ดี
นายแพทย์สุวรรณชัย วัฒนายิ่งเจริญชัย อธิบดีกรมอนามัย กล่าวว่า จากข้อมูลของกรมอุทยานแห่งชาติ สัตว์ป่า และพันธุ์พืช พบว่า ปริมาณขยะมูลฝอยช่วงปี 2564 ช่วงเดือนตุลาคม 2563 – กันยายน 2564 มีประมาณ 1,864 ตัน จำนวนนี้มีขยะรีไซเคิลได้ เช่น ขวดแก้ว แก้ว และขวดพลาสติก 291.26 คิดเป็นร้อยละ 15.62 จากข้อมูลทรัพยากรทางทะเลและชายฝั่งทะเลปี 2564 พบขยะตกค้างชายฝั่งมากที่สุดเรียงตามลำดับ คือ ขวดเครื่องดื่มพลาสติก ถุงพลาสติก เศษโฟม ขวดเครื่องดื่ม แก้ว ถุงก๊อปแก๊ป ถุงอาหาร เศษพลาสติก เสื้อผ้า รองเท้า เครื่องประดับ แว่นตา และสร้อยคอ กล่องอาหาร กล่องโฟม และกระป๋องเครื่องดื่ม คิดเป็นร้อยละ 73 ของขยะทั้งหมด นอกจากนี้ ประเทศไทยยังติดอันดับ 1 ใน 10 ประเทศที่ทิ้งขยะพลาสติกลงทะเลมากที่สุดในโลก มีปริมาณมากถึง 22.8 ล้านกิโลกรัม ส่งผลเสียต่อธรรมชาติ ระบบนิเวศและห่วงโซ่อาหาร กรมอนามัยจึงขอความร่วมมือนักท่องเที่ยวช่วยกันดูแลรักษาสภาพแวดล้อม และช่วยกันลดปริมาณขยะ โดยคัดแยก และทิ้งขยะลงในถังที่จัดไว้อย่างถูกต้องฃเลือกใช้ภาชนะที่ทำจากวัสดุธรรมชาติแทนกล่องโฟมและถุงพลาสติกใช้วัสดุที่สามารถนำกลับมาใช้ซ้ำได้ นอกจากนี้ ให้ระวังการก่อไฟเผาขยะ ในบริเวณแหล่งท่องเที่ยว เพราะจะทำให้เกิดมลพิษและเกิดไฟไหม้อีกด้วย